Groepsklag kom dalk teen M-NetSkermskoot verskaf deur Solidariteit Die vakbond Solidariteit het vandag bekendgemaak dat hy van voorneme is om ’n groepsklag by die Suid-Afrikaanse Menseregtekommissie (MRK) in te dien oor M-Net se diskriminerende Magic in Motion-internskap. Dit volg nadat dié betaalkanaal vroeër aangedui het dat slegs swart, bruin en Indiërpersone vir ’n internskapsgeleentheid oorweeg sal word. Alle wit persone word van die geleentheid uitgesluit. “Ons klag by die MRK is gegrond op die wetlike verbod op kwotas en absolute beperkings sowel as die reservering van poste,” het Dirk Groenewald, hoof van Solidariteit se Sentrum vir Regverdige Arbeidspraktyke gesê. “Die verduideliking wat M-Net aan Solidariteit gegee het, is onaanvaarbaar en bevestigend van die feit dat hulle alle wit persone uitsluit en gevolglik teenstrydig met die wet optree,” het Groenewald verduidelik. Volgens hom het die konstitusionele hof reeds die wetlike beperkings op die toepassing van regstellende aksie bekragtig. “Dit is totaal en al onaanvaarbaar dat M-Net sulke diskriminerende praktyke ondersteun en implementeer. Ons sal die MRK versoek om dringend aandag te skenk aan die saak en ook argumenteer dat M-Net van hierdie praktyke moet afstand doen.” Groenewald het gesê die saak kan nie net daar gelaat word nie. “Ons is moreel verplig en wetlik daarop geregtig om aksie te neem. Ons het ook ’n sosiale verpligting om op te staan teen hierdie rassistiese praktyke.” Solidariteit versoek alle persone wat wil deel vorm van die groepsklag om die woord ‘REG’ te SMS na 34802 of besoek hul webwerf.